景仁次道齋禮院予與和叔過之值其方飲引去二君以詩見謝三首 答景仁
作者：韓維
朝代：宋

paragraphs: 自我伏田里，三駕遊上都。
其誰肯來顧，莫與夫子如。
久積疏野抱，况茲病薾餘。
厚意不即報，悁勞在朝晡。
驅馬寒日中，薄暮到省廬。
屬聞從衆賢，高會羅盤盂。
逡巡望華闥，却走不及徐。
鸞儀與鴻舉，其勢固自殊。
胡爲枉嘉藻，似欲相牽拏。
中論十年舊，見許道義徒。
管鮑久不作，知音幾終初。
豈敢忘君言，誓將守淳愚。